…………………

………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО И ХРАНИТЕ****Г-Н КИРИЛ ВЪТЕВ** | **ОДОБРИЛ,****МИНИСТЪР:****КИРИЛ ВЪТЕВ** |

**ДОКЛАД**

**от Александър Йоцев – заместник-министър на земеделието и храните**

**Относно:** Проект на Наредба за допълнение на Наредба № 10 от 2009 г. за максимално допустимите концентрации на нежелани субстанции и продукти във фуражите

**УВАЖАЕМИ ГОСПОДИН МИНИСТЪР,**

На основание чл. 11, ал. 3 от Закона за фуражите, внасям за одобряване проект на Наредба за допълнение на Наредба № 10 от 2009 г. за максимално допустимите концентрации на нежелани субстанции и продукти във фуражите.

**Причини, които налагат приемането на акта**

С Директива 82/475/ЕИО на Комисията от 23 юни 1982 година относно определяне на категориите съставки, които могат да бъдат използвани за етикетирането на комбинирани храни за домашни любимци (специално българско издание, глава 3, том 4), наричана по-нататък „Директива 82/475/ЕИО“ е предвидена възможност в съответствие с националните разпоредби върху опаковката, кашона или етикета на комбинираните храни за домашни любимци, посочването на съставките да бъде заменено с посочване на категории обхващащи няколко съставки, като конкретните категории са определени в приложение към директивата.

Директива 82/475/ЕИО е издадена в съответствие с чл. 5, параграф 7 от Директива 79/373/ЕИО на Съвета от 2 април 1979 година относно търговията с комбинирани фуражи, наричана по-нататък „Директива 79/373/ЕИО“.

С Директива 91/334/ЕИО на Комисията от 06 юни 1991 година за изменение на Директива 82/475/ЕИО относно определяне на категориите съставки, които могат да бъдат използвани за етикетирането на комбинирани храни за домашни любимци (специално българско издание, глава 3, том 10), е изменена разпоредбата на чл. 1 от Директива 82/475/ЕИО, така че когато в съответствие с чл. 5в, параграф 3 от Директива 79/373/ЕИО изписването на специфичното наименование на дадена съставка може да бъде заменено с наименованието на категорията, към която дадената съставка принадлежи, като само категориите, изброени в приложението към директива, могат да се посочват върху опаковката, контейнера или етикета на комбинираните храни за домашни любимци.

С Директива 98/67/ЕО за изменение на Директиви 80/511/ЕИО, 82/475/ЕИО, 91/357/ЕИО и Директива 96/25/ЕО на Съвета и за отмяна на Директива 92/87/ЕИО, (специално българско издание, глава 3, том 25), в наименованието и чл. 1 от Директива 82/475/ЕИО и приложението към същата понятието „съставки“ навсякъде е заменено с „фуражни суровини“

Към момента Директива 82/475/ЕИО е действаща, при справка в онлайн портала за правото на Европейския съюз е видно, че същата е била транспонирана в националната нормативна уредба с Наредба № 44 от 26 ноември 2001 г. за търговия с комбинирани фуражи (Обн., ДВ. бр.106 от 2001 г.), и впоследствие не е заменена с друг нормативен акт. В мотивите за отмяна на наредбата е посочено, че тя въвежда в националното законодателство Директива 79/373/ЕИО на Съвета относно търговията с комбинирани фуражи и Директива 80/511/ЕИО на Комисията от 2 май 1980 г. относно разрешаване в някои случаи на търговията с комбинирани фуражи в не запечатани опаковки или контейнери. През 2009 г. е приет Регламент (ЕО) № 767/2009 на Европейския парламент и на Съвета от 13 юли 2009 г. относно пускането на пазара и употребата на фуражи, за изменение на Регламент (ЕО) № 1831/2003 на Европейския парламент и на Съвета, за отмяна на Директива 79/373/ЕИО на Съвета, Директива 80/511/ЕИО на Комисията, директиви 82/471/ЕИО, 83/228/ЕИО, 93/74/ЕИО, 93/113/ЕО и 96/25/ЕО на Съвета, както и на Решение 2004/217/ЕО на Комисията, съгласно чл. 30 от него, считано от 1 септември 2010 г., се отменят член 16 от Директива 70/524/ЕИО, Директиви 79/373/ЕИО, 80/511/ЕИО, 82/471/ЕИО, 83/228/ЕИО, 93/74/ЕИО, 93/113/ЕО и 96/25/ЕО, както и Решение 2004/217/ЕО (ОВ, L 229/1 от 01.09.2009 г.). Съгласно чл. 30 от същия регламент, считано от 1 септември 2010 г., се отменят чл. 16 от Директива 70/524/ЕИО, Директиви 79/373/ЕИО, 80/511/ЕИО, 82/471/ЕИО, 83/228/ЕИО, 93/74/ЕИО, 93/113/ЕО и 96/25/ЕО, както и Решение 2004/217/ЕО.

С чл. 24 от Регламент (ЕО) № 767/2009 се определя, че се съставя каталог на Общността на фуражните суровини като средство за подобряване на етикетирането на фуражните суровини и комбинирания фураж. Понастоящем е в сила и се прилага Регламент (ЕС) № 68/2013 на Комисията от 16 януари 2013 г. относно каталога на фуражните суровини (ОВ, L 29/1 от 30.01.2013 г.), но категориите изброени в Приложението на Директива 82/475 не са идентични с категориите фуражни суровини посочени в Регламента.

**Цели**

С проекта на Наредба се цели осигуряване на гаранции, че са постигнати необходимите резултати по отношение на етикетирането на фуражи чрез транспонирането на Директива 82/475/ЕИО в националната нормативна уредба.

С предложеното допълнение се цели създаване на условия за намаляване на административната тежест на търговския обмен на комбинирани фуражи за домашни любимци в рамките на Европейския съюз.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерството на земеделието и храните.

За приемането на проекта на акт не са необходими допълнителни разходи/трансфери и други плащания по бюджета.

Проектът на Наредба не предвижда и допълнителни разходи за неговите адресати.

**Очаквани резултати от прилагането на акта**

С предложения проект на наредба за допълнение на Наредба № 10 от 2009 г. за максимално допустимите концентрации на нежелани субстанции и продукти във фуражите се създава възможност при етикетиране на храни за домашни любимци обозначението на конкретното наименование на фуражната суровина да бъде заменено от наименованието на категорията, към която тя принадлежи. Конкретните категории фуражни суровини, които могат да бъдат посочени вместо отделни фуражни суровини са посочени в приложение към проекта на наредба.

С предложеното допълнение ще се създадат условия за намаляване на административната тежест на търговския обмен на комбинирани фуражи за домашни любимци в рамките на Европейския съюз.

**Анализ за съответствие с правото на Европейския съюз**

С проекта на Наредба се транспонира Директива 82/475/ЕИО на Комисията от 23 юни 1982 година относно определяне на категориите съставки, които могат да бъдат използвани за етикетирането на комбинирани храни за домашни любимци (специално българско издание, глава 3, том 4), поради което е изготвена таблица за съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите предложения и становища, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 11, ал. 3 от Закона за фуражите, предлагам да издадете предложения проект на Наредба за допълнение на Наредба № 10 от 2009 г. за максимално допустимите концентрации на нежелани субстанции и продукти във фуражите.

|  |  |
| --- | --- |
| **Приложение:** | 1. Проект на Наредба за допълнение на Наредба № 10 от 2009 г. за максимално допустимите концентрации на нежелани субстанции и продукти във фуражите;
2. Таблици на съответствието с правото на Европейския съюз;
3. Справка за отразяване на постъпилите становища;
4. Постъпили становища;
5. Справка за отразяване на постъпилите предложения и становища от проведената обществена консултация;
6. Предложения и становища, постъпили от проведената обществена консултация.
 |

**Александър Йоцев**

*Заместник-министър на земеделието и храните*